Frigivelse af ny anlægsbevilling til vejafvanding 
Sagsfremstilling 
26.    Frigivelse af ny anlægsbevilling til vejafvanding  
                                                                                                                        Åbent 
Sagsnr.: 326-2014-6349        J.nr.: 05.12.00            Patrick Knudsen.: 326-2014-40807 
  
[adresse] 
I forbindelse med budgetaftalen 2014-2017 blev for hvert af årene 2014, 2015, 2016 og 2017 afsat kr. 1.000.000 
(2014-priser) til vejafvanding.  
  
Beløbene blev afsat på baggrund af, at der i de senere år har været et merforbrug i forbindelse med 
vejafvandingsprojekter, og at der udestår en stor opgave med renovering af vejafvanding herunder vedligeholdelse 
af grøfter og drænunderføringer. Det årlige forbrug til vejafvanding har været kr. 2.940.499 (2011), kr. 2.852.004 
(2012), kr. 2.126.259 (2013). Det ordinære driftsbudget for området i 2014 er kr. 1.727.900.  
  
En lang række renoveringsprojekter for dræn m.v. er og bliver fortsat lokaliseret. I øjeblikket er der kendskab til 40-
50 forskellige større eller mindre projekter. Hvis disse ikke gennemføres vil der dels være eller blive gener for naboer 
og bilister, dels i nogle tilfælde kunne opstå alvorlige hændelser i trafikken og nedbrydning af eller skade på 
vejanlæggene, hvilket igen kan fremkalde uforholdsmæssige store genopretningsudgifter. En del renoveringsbehov 
er allerede opstået som følge af manglende løbende vedligeholdelse i en årrække. 
  
Manglende vejafvanding kan også på længere sigt føre til konflikt med entreprenør, der varetager 
vejvedligeholdelsen i medfør af asfalt funktions- og partnering kontrakter. 
  
Det ekstra beløb anvendes således til fortsat renovering og vedligeholdelse af grøfter og drænledninger mm. i 
forbindelse med vejafvandingen. 
  
BEHANDLING 
Direktionen, Teknik- og Miljøudvalget, Økonomiudvalget, Kommunalbestyrelsen. 
  
INDSTILLING 
Teknik- og Miljøchefen indstiller, at der gives anlægsbevilling på kr. 1.000.000  til vejafvanding finansieret af det 
afsatte rådighedsbeløb hertil. 
  
ØKONOMISKE KONSEKVENSER 
Samlet budget til vejafvanding udgør således for 2014 kr. 2.727.900. 
Rådighedsbeløb til vejafvanding i 2014 udgør herefter kr. 0. 
Økonomichefen har ingen bemærkninger. 
Direktionens møde den 24. februar 2014: 
Direktionen vedtog at anbefale teknik- og miljøchefens indstilling. 
Teknik- og Miljøudvalgets møde den 3. marts 2014: 
Udvalget vedtog at anbefale Direktionens indstilling. 
Økonomiudvalgets møde den 18. marts 2014: 
Udvalget vedtog at anbefale Teknik- og Miljøudvalgets indstilling. 
  
  
  
Kommunalbestyrelsens møde den 26. marts 2014: 
Kommunalbestyrelsen vedtog at godkende Økonomiudvalgets indstilling. 
